b'\n_START_ARTICLE_\nRotavirusin\xc4\x97 infekcija\n_START_PARAGRAPH_\nRotavirusin\xc4\x97 infekcija \xe2\x80\x93 \xc5\xabmi virusin\xc4\x97 \xc5\xbearnyno infekcija, pasirei\xc5\xa1kianti gastroenterito sindromu, trumpalaikiu kar\xc5\xa1\xc4\x8diavimu.\n_START_SECTION_\nEtiologija\n_START_PARAGRAPH_\nRNR turintis virusas, priklausantis Reoviridae \xc5\xa1eimai, Rotavirus gen\xc4\x8diai. Aptinkamas \xc5\xbemoguje ir dar 50 r\xc5\xab\xc5\xa1i\xc5\xb3 gyv\xc5\xabn\xc5\xb3 ir pauk\xc5\xa1\xc4\x8di\xc5\xb3, bet ar nuo j\xc5\xb3 gali apsikr\xc4\x97sti \xc5\xbemogus, neai\xc5\xa1ku.\n_START_SECTION_\nPavojingumas naujagimiams\n_START_PARAGRAPH_\nRotavirusu gali u\xc5\xbesikr\xc4\x97sti bet kas, ta\xc4\x8diau did\xc5\xbeiausias pavojus kyla k\xc5\xabdikiams ir vaikams iki penkeri\xc5\xb3 met\xc5\xb3. Vyresniems vaikams ar suaugusiems u\xc5\xbesikr\xc4\x97sti \xc5\xa1ia liga galimyb\xc4\x97 i\xc5\xa1lieka, ta\xc4\x8diau yra nedidel\xc4\x97. Be to, net ir u\xc5\xbesikr\xc4\x97tus \xc5\xa1ia liga, ji da\xc5\xbeniausiai praeina be simptom\xc5\xb3._NEWLINE_Did\xc5\xbeiausia tikimyb\xc4\x97 vaikams u\xc5\xbesikr\xc4\x97sti roto virusu \xe2\x80\x93 vaik\xc5\xb3 kolektyvuose, sauskelni\xc5\xb3 keitimo kambariuose, ligonin\xc4\x97je bei kitose vie\xc5\xa1ose vietose.\n_START_SECTION_\nSkiepijimas nuo rotaviruso\n_START_PARAGRAPH_\nSuk\xc5\xabrus vakcinas nuo rotaviruso ir prad\xc4\x97jus jas skiepyti vaikams, \xc5\xbeenkliai suma\xc5\xbe\xc4\x97jo hospitalizavim\xc5\xb3 bei skubi\xc5\xb3 vizit\xc5\xb3 pas gydytojus. \xc5\xa0ios vakcinos yra gerai toleruojamos, gali b\xc5\xabti skiriamos su kitomis vakcinomis ir efektyviai apsaugo vaikus nuo sunki\xc5\xb3 rotaviruso form\xc5\xb3. Rotaviruso vakcinos imituoja nat\xc5\xabrali\xc4\x85 s\xc4\x85veik\xc4\x85 tarp infekcijos ir paskiepytojo imunin\xc4\x97s sistemos. \xc5\xa0ie skiepai nesukelia reik\xc5\xa1mingesni\xc5\xb3 klinikini\xc5\xb3 simptom\xc5\xb3._NEWLINE_Vakcinos nuo rotaviruso gali b\xc5\xabti sukurtos keliais b\xc5\xabdais: a) i\xc5\xa1skiriant gyvus \xc5\xbemogaus rotavirusus, b) gyvus rotavirusus i\xc5\xa1skiriant i\xc5\xa1 gyv\xc5\xabn\xc5\xb3, c) pergrupuojant gyv\xc5\xabn\xc5\xb3 gyvus rotavirusus, turin\xc4\x8dius \xc5\xbemogaus rotavirus\xc5\xb3 komponent\xc5\xb3, taip pat i\xc5\xa1 negyv\xc5\xb3 rotavirus\xc5\xb3._NEWLINE_Gyvosios susilpnintos \xc5\xbemogaus rotaviruso vakcinos dauginasi paskiepyto \xc5\xbemogaus organizme ir sukuria nat\xc5\xabralaus infekcinio proceso ir imunin\xc4\x97s reakcijos imitacij\xc4\x85. \xc4\xaeskiepijus vakcin\xc4\x85, organizme ima daugintis rotavirusai, ta\xc4\x8diau su\xc5\xbeadinta imunin\xc4\x97 reakcija sustabdo \xc5\xa1\xc4\xaf proces\xc4\x85 ir paskiepytas asmuo \xc4\xafgauna imunin\xc4\x99 apsaug\xc4\x85. Nors kartais manoma, kad vakcinos apsaugo tik nuo vieno genotipo sukeliam\xc5\xb3 lig\xc5\xb3, nes j\xc5\xb3 veiklioji med\xc5\xbeiaga yra vienas \xc5\xbemogaus kilm\xc4\x97s rotaviruso genotipas, toks po\xc5\xbei\xc5\xabris n\xc4\x97ra teisingas. \xc5\xa0io tipo vakcinos garantuoja ne tik homotipin\xc4\x99 apsaug\xc4\x85 (persirgus vieno genotipo sukeltu susirgimu susidaro tam tipui specifinis imunitetas), bet ir heterotipin\xc4\x99 apsaug\xc4\x85 (persirgus vieno genotipo sukeltu susirgimu susidaro imunitetas ir kitiems rotavirus\xc5\xb3 tipams), tad jos apsaugo nuo keleto visuomen\xc4\x97je cirkuliuojan\xc4\x8di\xc5\xb3 rotaviruso genotip\xc5\xb3._NEWLINE_\xc5\xbdmogaus-galvij\xc5\xb3 rotavirus\xc5\xb3 vakcinoms priskiriama Landzhou vakcina, skiepijama Kinijoje. Jos veiklioji dalis \xe2\x80\x93 i\xc5\xa1 \xc4\x97riuk\xc5\xb3 i\xc5\xa1skirtas rotavirusas. Vykdomi tyrimai, kuri\xc5\xb3 metu stengiamasi ir i\xc5\xa1 kit\xc5\xb3 gyv\xc5\xabn\xc5\xb3 i\xc5\xa1skirt\xc5\xb3 rotavirus\xc5\xb3 pagrindu sukurtas vakcinas, galin\xc4\x8dias apsaugoti \xc5\xbemones. Kuriant \xc5\xa1i\xc4\x85 vakcin\xc4\x85 remiamasi rotavirus\xc5\xb3 geb\xc4\x97jimu keistis genetine ir antigenine informacija. \xc5\xa0ios vakcinos yra sukurtos ne \xc5\xbemogaus rotavirus\xc5\xb3 pagrindu, nesidaugina ir nei\xc5\xa1siskiria i\xc5\xa1 paskiepytojo organizmo. Tokiose vakcinose yra keletas gyv\xc5\xabn\xc5\xb3 kilm\xc4\x97s rotavirus\xc5\xb3 ir jos veikia kaip negyvosios vakcinos._NEWLINE_Lietuvoje yra u\xc5\xberegistruotos dvi rotaviruso profilaktikai skirtos geriamosios vakcinos: gyva susilpninta \xc5\xbemogaus rotaviruso vakcina ir gyva \xc5\xbemogaus-galvij\xc5\xb3 rotavirus\xc5\xb3 vakcina. Klinikiniais tyrimais \xc4\xafrodyta, kad abi vakcinos yra efektyvios, gerai toleruojamos, gali b\xc5\xabti skiriamos su kitomis k\xc5\xabdikiams skirtomis vakcinomis ir saugios skiepyti vaikus nuo \xc5\xa1e\xc5\xa1i\xc5\xb3 savai\xc4\x8di\xc5\xb3.\n_START_SECTION_\nRotarix\n_START_PARAGRAPH_\nViena i\xc5\xa1 \xc5\xa1iuo metu Lietuvoje, kaip ir visame pasaulyje, u\xc5\xberegistruot\xc5\xb3 gyv\xc5\xb3j\xc5\xb3 susilpnint\xc5\xb3 vakcin\xc5\xb3. Vakcina yra geriamoji, skiepijama per burn\xc4\x85._NEWLINE_Vakcin\xc4\x85 sudaro dvi doz\xc4\x97s. Pirmoji tur\xc4\x97t\xc5\xb3 b\xc5\xabti skiepijama 6-14 savai\xc4\x8di\xc5\xb3 k\xc5\xabdikiams, antroji \xe2\x80\x93 14 \xe2\x80\x93 24 savai\xc4\x8di\xc5\xb3 k\xc5\xabdikiams. Tarp dozi\xc5\xb3 b\xc5\xabtina padaryti m\xc4\x97nesio pertrauk\xc4\x85, paskutinis skiepas turi b\xc5\xabti atliktas iki k\xc5\xabdikiui sukanka 24 savait\xc4\x97s._NEWLINE_Tyrimai patvirtina, kad vakcina beveik 100 proc. apsaugo vaikus nuo sunkaus rotavirusinio gastroenterito (citata), ir iki 79 proc. nuo bet kokio rotavirusinio gastroenterito. Vakcina gerai toleruojama ir gali b\xc5\xabti skiepijama su kitomis vakcinomis, \xc4\xafskaitant konjuguot\xc4\x85 meningokoko C vakcin\xc4\x85.'